A jogosítvány megszerzéséhez december 29-től nem kell az elsősegélynyújtási ismeretek elsajátítását tanúsító igazolás.

Azt írja a Napi.hu a Magyar Közlönyre hivatkozva, hogy változás jön a jogosítványoknál december 29-től, ugyanis már nem kell az elsősegélynyújtási ismeretek elsajátítását tanúsító igazolás. A pontos jogszabályi szövegrészlet úgy szól, hogy:

Hatályát veszti a közúti járművezetők és a közúti közlekedési szakemberek képzésének és vizsgáztatásának általános szabályairól szóló 179/2011. (IX. 2.) kormányrendelet 5. § (5) bekezdésében az "és az elsősegélynyújtási ismeretek elsajátítását tanúsító igazolást" szövegrész.

Ha megnézzük az eredeti szöveget, abban még az állt, hogy a gépjármű vezetésére jogosító vezetői engedély megszerzéséről a vizsgaigazolás csak akkor adható ki, ha a levizsgázott személy igazolja az alapfokú iskolai végzettséget és az elsősegélynyújtási ismeretek elsajátítását tanúsító igazolást megszerezte. Ebből a két feltételből került most ki a második, de az alapfokú iskolai végzettség továbbra is szükséges.

A közúti elsősegélynyújtó ismeretek mellőzésével a tanuló vezetők körülbelül nyolc órányi – elméleti és gyakorlati – képzés alól mentesülnek.